b"\n_START_ARTICLE_\nStefania Sandrelli\n_START_SECTION_\nBiografia i carrera\n_START_PARAGRAPH_\n\xc3\x92rfena  de pare des dels 8 anys, va iniciar als 16 una llarga relaci\xc3\xb3 amb el cantautor Gino Paoli, que era casat i que li va dedicar la can\xc3\xa7\xc3\xb3 Sapore di sale. La filla d'ambd\xc3\xb3s, Amanda Sandrelli, nascuda el 1964, tamb\xc3\xa9 \xc3\xa9s actriu._NEWLINE_S'inici\xc3\xa0 en el cinema el 1961, amb 15 anys, i assol\xc3\xad la notorietat amb dues exitoses pel\xc2\xb7l\xc3\xadcules de Pietro Germi: Divorci a la italiana d'aquell mateix any, i Sedotta e abbandonata tres anys m\xc3\xa9s tard. Des d'aleshores i fins a l'actualitat no ha deixat de treballar. Actu\xc3\xa0 entre altres a la primera obra d'Ettore Scola, C'eravamo tanto amati,  a Il conformista i Novecento, de Bernardo Bertolucci i tamb\xc3\xa9 repetidament amb Mario Monicelli i Luigi Comencini. Tamb\xc3\xa9 ha treballat amb directors no italians com Claude Chabrol, Jean-Louis Trintignant, Manoel de Oliveira o Bigas Luna (Jam\xc3\xb3n, jam\xc3\xb3n, Volav\xc3\xa9runt), entre d'altres._NEWLINE_A la d\xc3\xa8cada dels 1980 va fer una incursi\xc3\xb3 en el cinema er\xc3\xb2tic, especialment amb La chiave (La clau), de Tinto Brass, basada en la novel\xc2\xb7la hom\xc3\xb2nima de Tanizaki Jun'ichir\xc5\x8d. Aquest gir en la carrera d'una actriu estimada del p\xc3\xbablic itali\xc3\xa0 va trencar esquemes i va fer arribar al gran p\xc3\xbablic la discussi\xc3\xb3 entorn de l'erotisme art\xc3\xadstic. _NEWLINE_Ha treballat tamb\xc3\xa9 en films per a la televisi\xc3\xb3 i en s\xc3\xa8ries televisives._NEWLINE_El 2009 va dirigir per primer cop, amb la pel\xc2\xb7l\xc3\xadcula Christine Cristina, biografia de la poetessa Cristina da Pizzano, amb la seva filla Amanda com a protagonista._NEWLINE_El 1972 es cas\xc3\xa0 amb l'empresari rom\xc3\xa0 Nicky Pende, amb qui va tenir un segon fill, Vito (1974), i de qui es va separar el 1976."